**Траговима Пепе Прасета**

Немали број јунака нашег детињства одбегао је из гета дечјег света и заузео значајне позиције у планетарној поп-култури, али и уметности. Дизнијеви јунаци обележили су одрастање и уградили се у структуру личности бројних генерација. Они и даље насељавају Дизниленде широм света, а многи су постали радо виђени и високоисплативи предлошци у дизајну и моди, као и тзв. високој уметности. Најистакнутији међу њима свакако је Мики Маус, рођен 1928. године, чији лик, уз ликове других „дизнијеваца“, сусрећемо у важним музејским поставкама широм света, у уметничким интерпретацијама Роја Лихтенштајна, Ендија Ворхола, Банксија, Дејмијена Херста, Џефа Кунса, Миће Стајчића, Срђана Ђилета Марковића.

Графички сведена, базирана на дводимензионалном цртежу, *Пепа Прасе*, британска анимирана серија намењена предшколском узрасту, глобално је обележила одрастање генерација рођених од почетка 2000-их – последњих изданака миленијалаца, и постмиленијалаца, односно, генерације Z. Реч је о британски пристојној, политички коректној породици свиња, коју чине Пепа Прасе, њен млађи брат Џорџ, затим, тата, мама, бака, дека, и скупина пријатеља, конгломерат разнородних примерака из класе сисара. Будући да је рођена у време када је свет већ чврсто умрежен, мала Пепа је са својом дружином одбегла из окружења предшколске деце, поставши вирална пре свега посредством тзв. мимова, које у свакодневној онлајн комуникацији користи и старија популација. Слично као и њени претходници из Дизијевог света, и њен лик се инфилтрирао у свет дизајна, моде, употребних предмета.

Никола Велицки није одрастао уз Пепу Прасе и њену дружину. У детињству се највише дружио са Нинџа корњачама. У његов живот Пепу су довела његова деца. Ликовни минимализам, графизам и заснованост овог анимираног серијала на дводимензионалном цртежу, подстакао је Велицког крајем 2018. године да малу прасицу Пепу уведе у круг својих ликовних предложака.

Опредељује се за израду линореза монументалних формата, са мотивима из анимираног серијала. Прво настају цртежи тушем на натрон папиру, затим се реже матрица у линолеуму и, коначно, изводи графички отисак на папиру. Сваку појединачну етапу графичког процеса – цртеж, матрицу и отисак, Велицки схвата као равноправан аутономни уметнички објекат и тако га третира и у склопу изложбене поставке. Аутентичне мотиве из цртаних филмова он каткад допуњава представама предмета из властитог окружења. Ликовна разрада кише композицијама доноси нове графичке квалитете – успостављају се убедљива уритмљавања и линеарне игре између потеза/представе кишних капи и линеарних мрежа својствених техници линореза. У низу стилских вежби, Велицки овде остварује и искорак ка новијим технологијама – „Џорџ плаче“, изведен је у лед неону и форексу. Аутор одлази још корак даље – израђује објекат, монументалну гумену чизму, какву Пепа обично носи док гаца по њој омиљеним блатњавим барицама. Чизма је осликана сценама из живота породице Пепе Прасета, док њен отисак оставља траг/слику са Пепиним ликом, неочекиваним поступком враћајући целокупни креативни експеримент на полазну тачку – у сферу графичког отиска и линореза. Коначно, склон уличној уметности и графитима, Велицки један цртеж изводи директно на зиду галерије. Слично томе како се Пепа Прасе весело и неспутано игра и скакуће по барицама и каљугама, тако се и уметник спонтано игра са овим предлошком варирајући га у различитим форматима и техникама, градећи узбудљив амбијент.

Читав овај циклус није настао као производ теоријског промишљања, концептуализације, бављења контекстом. Велицки се за мотив Пепе Прасета определио интуитивно, неоптерећен значењским учитавањима и ишчитавањима, али допуштајући да се она слободно и спонтано плету. Пепа се указала као погодан полигон за стилске вежбе, оквир који му је омогућио да се зналачки поиграва пре свега различитим графичким и цртачким поступцима. Овде, наиме, можемо да пратимо на који се начин једна истакнута фигура дечијег света еманципује од свог домицилног оквира, и наставља свој живот у широј културолошкој сфери, постајући поп-икона, знак времена.

Без обзира на технику изведбе, Велицки је увек опредељен за широк, снажан потез, експресиван гест, плошност, за монументални формат, што јесу доминантне одлике његовог свеукупног опуса. С једне стране, своје узоре и сродан сензибилитет он препознаје у сведености, знаковности и непатворености уметности преисторије, старих и далеких цивилизација, речју, прауметности, али и у дечијем цртежу, затим, *арт бруту*, све до графита, уличне уметности, стрипа. Њему су блиски и инспиративни Дибифе, Ворхол, Херинг, Баскијат, Пенк, Грејсон Пери, Миомир Грујић Флека. Своје графичке циклусе посветио је, поред осталог, Абориџинима, крајпуташима, авионима.

Увек у дијалогу с бројним цивилизацијским слојевима, он се њима не обраћа рациом већ интуицијом. Свестан вредности, моћи и потенцијала знакова и симбола, креће се између мита и архетипа, до дигиталних мрежа, али их не намеће, нити њиховим значењима и интерпретацијама оптерећује своје композиције.

Његово целокупно стваралаштво, као и циклус надахнут Пепом Прасетом, одликује освешћена инфантилност, игра, хумор, познавање и поштовање традиционалних графичких и ликовних техника и вештина, отвореност ка експерименту, као и стваралачки дух који бисмо могли да означимо као *урбани примитивизам*.

**Данијела Пурешевић**